Nog goeie nuus vir Eskom(Foto: Dirk Hermann/Facebook) Eskom het Donderdag aangekondig dat ses van sy steenkoolaangedrewe kragstasies nou op 70% van hul kapasiteit bedryf word. Dit is die eerste keer sedert Mei verlede jaar wat die kragstasies op hierdie vlak bedryf word. Dié aankondiging kom op dieselfde tyd as die graderingsagentskap S&P Global se aankondiging dat die sukkelende kragverskaffer se kredietmonitering op positief geplaas is. Eskom sê daar is die afgelope tyd ŉ merkwaardige verbetering in sy opwekkingsvermoëns danksy die ses kragstasies wat nou meer kapasiteit het. Drie van hierdie kragstasies – Camden, Duvha en Matla – het ŉ volgehoue opwaartse neiging getoon as gevolg van minder onklaarrakings by die aanlegte. ŉ Aantal opwekkingseenhede is ook weer in diens nadat hulle buite werking was. Die Lethabo-, Matimba- en Medupi-kragstasie vaar deurlopend goed en bly steeds Eskom se drie beste kragstasies. “Die Lethabo-kragstasie kon boonop daarin slaag om vinning weer krag op te wek nadat oormatige reënval en oorstromings in die Vrystaat bedrywighede gekniehalter het,” sê Calib Cassim, tussentydse uitvoerende hoof van Eskom. “Hoewel hierdie vordering matig is, wys dit ŉ positiewe trajek oor die ingrypings om Eskom se opwekkingsaanlegte weer op die been te bring.” Mpho Makwana, voorsitter van die Eskom-raad, sê as die kragvoorsiener voortgaan om al sy hulpbronne in te span, sal hy eindelik daarin slaag om die beskikbaarheid van krag te verbeter. “Ek wil graag al die spanne by Eskom se kragstasies en al sy werknemers bedank vir die harde werk en toewyding wat ons eindelik tot by hierdie punt gebring het.” Eskom is steeds besig met sy kragopwekkingsprogramme sodat bedrywighede weer tot normaal kan herstel en opwekkingskapasiteit kan verbeter.